**Carolyn C. Porco** (New York, SAD, 6. ožujka 1953.), američka je planetologinja poznata po istraživanju vanjskih dijelova Sunčevog sustava još od 1980-ih kada je radila u programu Voyager i istraživanju Jupitera, Saturna, Urana i Neptuna. Voditeljica je tima za obradu slikovnih podataka misije Cassini, koja je trenutno u orbiti oko Saturna. Članica je misije New Horizons, lansirane prema Plutonu 19. siječnja 2006. Stručnjakinja je za planetarne prstenove i Saturnov mjesec Enkelad.

Suautorica je više od 110 znanstvenih radova koji se bave različitim temama, kao npr. spektroskopijom Urana i Neptuna, međuzvjezdanom tvari, fotometrijom planetarnih prstenova, interakcijom satelita i prstenova, termalnom ravnotežom Tritonovih polarnih kapa, protokom topline u unutrašnjosti Jupitera itd. Objavila je i brojne radove o rezultatima misije Cassini. Podaci s te misije potvrdili su predviđanja Carolyn Porco i Marka Marleya da su akustične oscilacije unutar Saturna odgovorne za stvaranje posebnih značajki unutar Saturnovih prstenova.

Porco je utemeljiteljica projekta "Dan kada se Zemlja nasmijala", a na njezin prijedlog dio posmrtnih ostataka Eugenea Shoemakera poslan je na Mjesec letjelicom Lunar Prospector 1998. godine.

Dva puta je gostovala na TED-ovim konferencijama te je dobitnica brojnih nagrada.

Školovanje
----------

Carolyn Porco rođena je u New Yorku. Diplomirala je na Sveučilištu Stony Brook 1974. godine, a doktorirala 1983. na California Institute of Technology (*Caltech*), na Odjelu geologije i planetologije. Pod mentorstvom Petera Goldreicha napisala je disertaciju o Voyagerovim otkrićima u Saturnovim mjesecima.

Karijera
--------

### Voyager

Carolyn Porco je 1983. postala članicom Odsjeka planetologije na Sveučilištu Arizona, a te iste godine postaje i članicom tima za obradu slikovnih podataka programa Voyager. Od tada aktivno sudjeluje u praćenju Voyagera tijekom susreta s Uranom 1986. i Neptunom 1989.
Kao mlada znanstvenica u programu Voyager, bila je prva osoba koja je opisala ponašanje nepravilnih prstenčića i "žbica" koje je Voyager otkrio unutar Saturnovih prstenova; razjasnila je mehanizam vanjskih Uranovih prstenova i njihovih pastirskih satelita Kordelije i Ofelije kao i onaj Neptunovih prstenova i lukova i pastirskog satelita Galateje. Jedna je od začetnica ideje snimanja "obiteljskog portreta" Sunčevog sustava letjelicom Voyager te je sudjelovala u planiranju, oblikovanju i obradi tih fotografija 1990. godine, uključujući i poznatu fotografiju planeta Zemlje - Pale Blue Dot.

### Cassini–Huygens

U studenom 1990. Porco je imenovana voditeljicom tima za obradu slikovnih podataka međunarodne misije Cassini-Huygens koja je uspješno lansirala letjelicu u orbitu oko Saturna i poslala atmosfersku sondu Huygens na Saturnov najveći satelit, Titan. Također je i ravnateljica CICLOPS-a (**C**assini **I**maging **C**entral **L**aboratory for **OP**eration**S**), laboratorija koji je središte za obradu svih slikovnih podataka i mjesto gdje se sve fotografije obrađuju za objavu. CICLOPS je dio ustanove Space Science Institute u Boulderu u Coloradu.

Tijekom ove još uvijek aktivne misije, Porco i njezin tim otkrili su sedam Saturnovih satelita: Metona i Palena, Polideuk, Dafnis, Anta, Egeon i mali mjesec na vanjskom B-prstenu. Također su otkrili nekoliko novih prstenova, npr. prstenove podudarne s orbitama Atlasa, Janusa i Epimeteja (sateliti s progradnim putanjama) i Palene; zatim difuzni prsten između Atlasa i F-prstena, kao i nove prstenove unutar nekoliko pukotina već poznatih prstenova.

Tijekom 2013. podaci prikupljeni u misiji Cassini potvrdili su predviđanja Carolyn Porco i Marka Marleya da su akustične oscilacije unutar Saturna odgovorne za stvaranje posebnih značajki unutar Saturnovih prstenova. To je prva potvrda koja je pokazala da planetarni prstenovi mogu djelovati kao seizmografi u bilježenju oscilacijskih pokreta unutar planeta domaćina.

Njezin je tim prvi uočio skupinu jezera ugljikovodika u južnoj polarnoj regiji Titana u lipnju 2005. (skupina sličnih i većih pojava uočena je u sjevernoj polarnoj regiji u veljači 2007.). Mogućnost da su ova jezera potpuno ili djelomično ispunjena tekućim ugljikovodicima dodatno je potvrđena kasnijim opažanjima.

Također su prvi uočili gejzire na Enkeladu, Saturnovom šestom najvećem mjesecu, za koje smatraju da eruptiraju iz akumulacija tekuće slane vode (pune spojeva kao što su propan, benzen, sumporovodik i formaldehid) ispod južnog pola ovog mjeseca.

### New Horizons

Porco je i članica tima za obradu slikovnih podataka misije New Horizons čiji je cilj istraživanje patuljastog planeta Plutona i Kuiperovog pojasa. Svemirska sonda bi trebala doći do Plutona 2015.

### Dan kada se Zemlja nasmijala

*Glavni članak: Dan kada se Zemlja nasmijala*
Kao voditeljica tima za obradu slikovnih podataka misije Cassini, Carolyn Porco je pokrenula i planirala snimanje fotografije Saturna, sa Zemljom u pozadini, 19. srpnja 2013. godine, po uzoru na slavnu fotografiju Pale Blue Dot. Snimanje fotografije bilo je dio većeg projekta pod nazivom "Dan kada se Zemlja nasmijala" (engl. *The Day the Earth Smiled*), u kojem su ljudi diljem svijeta pozvani da se nasmiju u trenutku snimanja fotografije i na taj način proslave svoje mjesto u svemiru i život na Zemlji.

### Sveučilište

Na Sveučilištu Arizona Porco je radila od 1983. do 2001. a redoviti je profesor postala 1991. Danas je viši istraživač u Institutu svemirskih znanosti u Boulderu (engl. *Space Science Institute*) i gostujući predavač na Koloradskom sveučilištu u Boulderu.

### NASA

Porco je aktivno sudjelovala u američkom planetarnom istraživačkom programu sudjelujući u radu mnogih NASA-inih odbora (npr. *Solar System Exploration Subcommittee*, *Mars Observer Recovery Study Team*, *Solar System Road Map Development Team*). Sredinom 1990-ih vodila je savjetodavnu radnu skupinu za proučavanje i razvoj budućih misija u vanjskom dijelu Sunčevog sustava, a sudjelovala je i u radu skupine za osmišljavanje desetogodišnjeg plana istraživanja Sunčevog sustava (engl. *Solar System Decadal Survey, 2001–2002*) pod vodstvom NASA-e i Nacionalne akademije znanosti.

### Javni nastupi

Carolyn Porco često drži predavanja o misiji Cassini i o planetarnim istraživanjima općenito, te se pojavljuje na poznatim konferencijama (PopTech, 2005. i TED 2007. 2009.).

Predavanje na TED-ovoj konferenciji 2007. bilo je usredotočeno na dva glavna područja otkrića misije Cassini: istraživanje Saturnovih mjeseca Titana i Enkelada. Opisujući okruženje na Titanu, s atmosferom sastavljenom uglavnom od molekularnog dušika i prožetom organskim spojevima, Porco je pozvala publiku da ovako zamisli scenu na površini mjeseca: 

> Zaustavite se i razmislite minutu. Pokušajte zamisliti kako bi površina Titana mogla izgledati. Mračno je - podne na Titanu jednako je mračno kao ponoć na Zemlji. Hladno je, jezivo, maglovito, možda pada kiša, a vi stojite na obalama jezera Michigan punog razrjeđivača za boju. Ovako smo zamišljali površinu Titana prije no što smo tamo došli s Cassinijem i mogu vam reći da je ono što smo pronašli na Titanu, makar se detalji razlikuju, jednako fascinirajuće kao i ova priča. A nama je to bilo kao - za Cassinijeve ljude bilo je kao da se avantura Julesa Vernea ostvaruje.
> 
> 

Nakon opisivanja različitih obilježja otkrivenih na Titanu i prikaza povijesne prve fotografije Titanove površine snimljene sondom Huygens, Porco dalje opisuje Enkelad i mlazove "sitnih ledenih čestica" koje izviru sa mjesečevog južnog pola:

> ...došli smo do zaključka da je moguće da ovi mlazovi eruptiraju iz džepova tekuće vode ispod površine Enkelada. Dakle, moguće je da imamo tekuću vodu, organske materijale i višak topline. Drugim riječima, moguće je da smo zapravo naišli na Sveti gral modernog planetarnog istraživanja. Ili drugim riječima, okoliš koji je možda pogodan za žive organizme. I mislim da vam ne moram niti govoriti da bi otkriće života drugdje u Sunčevu sustavu, bilo na Enkeladu ili drugdje, imalo goleme kulturološke i znanstvene implikacije. Zato što kada bismo mogli pokazati da se nastanak života dogodio ne jednom, nego dvaput, neovisno, u Sunčevu sustavu, tada bi to značilo, slijedom logičkoga zaključivanja, da se to dogodio nebrojno puno puta u svemiru kroz njegovih 13,7 milijardi godina povijesti.
> 
> 

### Televizija i film

Porco je bila redovita analitičarka i konzultantica za astronomiju CNN-a te ima mnogo radijskih i televizijskih nastupa.
Bila je savjetnica na snimanju filma Kontakt, temeljenog na romanu poznatog astronoma Carla Sagana. Također je bila savjetnica na snimanju filma Zvjezdane staze. Scena u kojoj Enterprise izlazi iz warp pogona u atmosferu Titana i diže se iz izmaglice, sa Saturnom i njegovim prstenovima u pozadini, bila je njena ideja.

### Ostalo

Godine 1994. Porco je bila članica povjerenstva (kojim je predsjedavao Carl Sagan) pod nazivom "Javna komunikacija NASA-ine znanosti" (engl. *Public Communication of NASA's Science*), a 1999. je recenzirala biografiju Carla Sagana za list The Guardian. Napisala je brojne popularnoznanstvene članke te je aktivna u približavanju znanosti široj javnosti, a na web stranicama CICLOPS-a ima svoj blog, *Captain's Log*.
Također vodi *Diamond Sky Productions*, malu tvrtku posvećenu znanstvenoj, ali i umjetničkoj upotrebi planetarnih fotografija i računalne grafike za približavanje znanosti široj javnosti.

Nagrade i priznanja
-------------------

Godine 1999. Porco je izabrana za jednog od 18 vodećih znanstvenika 21. stoljeća, po izboru lista The Sunday Times, 2004. je izabrana kao jedna od 50 zvijezda koje treba pratiti, po izboru lista Industry Week, a 2008. je uvrštena na popis časopisa Wired - "Pametni popis: 15 ljudi koje bi sljedeći predsjednik trebao slušati".

Asteroid 7231 Porco ime je dobio "u čast Carolyn C. Porco, pionirke u proučavanju sustava planetarnih prstenova...i voditeljice u istraživanju vanjskog Sunčevog sustava svemirskim letjelicama."

Godine 2008. Porco je dobila "Nagradu za znanost Isaac Asimov" koju dodjeljuje Američko humanističko društvo.

U rujnu 2009. osvojila je stipendiju Biblioteke Huntington, a iste ju je godine časopis New Statesman uvrstio na popis "50 najbitnijih ljudi današnjice".

U listopadu 2009. ona i Babak Amin Tafreshi dobili su nagradu "Lennart Nilsson" kao priznanje za njihov fotografski rad.

U listopadu 2010. Porco je nagrađena medaljom Carla Sagana za izvrsnost u približavanju znanosti široj javnosti, koju dodjeljuje Odjel za planetologiju Američkog astronomskog društva.

U svibnju 2009. primila je počasni doktorat Sveučilišta Stony Brook gdje je i diplomirala, a 2011. je osvojila nagradu "Distinguished Alumni", najveću nagradu koju dodjeljuje Caltech.

Godine 2012. Porco je imenovana jednom od 25 najutjecajnijih ljudi u svemiru po izboru časopisa Time.

Glazbeni interesi
-----------------

Tim za obradu slikovnih podataka misije Cassini snimljen u Londonu, u ulici Abbey Road, po uzoru na slavnu fotografiju Beatlesa.
Porco je fascinirana 1960-ima i Beatlesima te s vremena na vrijeme uključuje refence na njihovu glazbu u svoje prezentacije, tekstove i nastupe. Prva fotografija u boji misije Cassini bila je ona planeta Jupitera, koja je objavljena 9. listopada 2000. u čast 60. rođendana Johna Lennona. Godine 2006. producirala je i režirala kratki 8-minutni film s 64 najspektakularnije fotografije snimljene s letjelice Cassini, koje su predstavljene uz glazbu Beatlesa, u čast 64. rođendana Paula McCartneyja.

Neki njeni citati korišteni su u glazbenom projektu Symphony of Science.

Izvori
------

1. 1 2  Cassini Team Members, nasa.gov, pristupljeno 20. svibnja 2014. ()
2. ↑  "New Horizons" Team Members Arhivirano 2014-11-13 na Wayback Machine-u, jhuapl.edu, pristupljeno 20. svibnja 2014. ()
3. 1 2  Cassini Imaging Team Science Results Arhivirano 2014-05-31 na Wayback Machine-u, ciclops.org, pristupljeno 20. svibnja 2014. ()
4. 1 2  *Kronoseismology: Using density waves in Saturn's C ring to probe the planet's interior*, Hedman, M. M.; Nicholson, P. D.; The Astronomical Journal 146(1), 2013. ()
5. 1 2  *Planetary Acoustic Mode Seismology: Saturn's Rings*, Marley, M. S.; Porco, C. C.; Icarus 106(2), 1993. str. 508-524. ()
6. ↑  *Destination Moon*, Porco, C. C.; Astronomy, 2000. str. 52-55.
7. ↑  Carolyn C. Porco, Eugene M. Shoemaker: A Tribute, ciclops.org, pristupljeno 20. svibnja 2014. ()
8. ↑  TED Speaker: Carolyn Porco, ted.com, pristupljeno 21. svibnja 2014. ()
9. 1 2  The 50 people who matter today: 31-40, newstatesman.com, 24. listopada 2009. pristupljeno 21. svibnja 2014. ()
10. 1 2  Cassini Imaging Leader Honored With American Astronomical Society Carl Sagan Award, ciclops.org, 28. svibnja 2010. pristupljeno 21. svibnja 2014. ()
11. 1 2  The 25 Most Influential People in Space Arhivirano 2013-05-15 na Wayback Machine-u, David Bjerklie, 2012. nasa.gov, pristupljeno 21. svibnja 2014. ()
12. ↑  Eighty-Ninth Annual Commencement, Caltech Campus Publications, 10. lipnja 1983. caltech.edu, pristupljeno 21. svibnja 2014. ()
13. ↑  Caltech Names Five Distinguished Alumni Arhivirano 2018-04-03 na Wayback Machine-u, caltech.edu, pristupljeno 21. svibnja 2014. ()
14. 1 2  Carolyn Porco: Keeping an Eye in Saturn, space.com, Bjorn Carey, 14. veljače 2005. pristupljeno 21. svibnja 2014. ()
15. ↑  *Shepherding of the Uranian rings. I. Kinematics*, Porco, Carolyn C. Goldreich, Peter, Astronomical Journal 93(3), 1987. str. 724-729. ()
16. ↑  *An explanation for Neptune's ring arcs*, Porco, Carolyn C. Science 253 (5023), 1991. str. 995-1001. ()
17. ↑  Sagan, Carl, *Pale Blue Dot: A Vision of the Human Future in Space*, Ballantine Books, New York, 1997. ISBN 978-0-345-37659-6 ()
18. ↑  Mission Operations, spacescience.org, pristupljeno 21. svibnja 2014. ()
19. ↑  *S/2004 S 1 AND S/2004 S 2*, Porco, Carolyn C. IAU Circular 8389, 2004. ()
20. ↑  *Satellites and Rings of Saturn*, Porco, Carolyn C. IAU Circular 8432, 2004. ()
21. ↑  *S/2005 S 1*, Porco, Carolyn C. IAU Circular 8524, 2004. ()
22. ↑  *S/2007 S 4*, Porco, Carolyn C. IAU Circular 8857, 2007. ()
23. ↑  *S/2008 S 1*, Porco, Carolyn C. IAU Circular 9023, 2009. ()
24. ↑  *S/2009 S 1*, Porco, Carolyn C. IAU Circular 9091, 2009. ()
25. ↑  *Cassini Imaging Science: Initial Results on Saturn's Rings and Small Satellites*, Porco, Carolyn C. Science 307 (5713), 2005. str. 1226-1236. ()
26. ↑  Land of Lakes?, ciclops.org, 28. lipnja 2005. pristupljeno 21. svibnja 2014. ()
27. ↑  Exploring the Wetlands of Titan, ciclops.org, 15. ožujka 2007. pristupljeno 21. svibnja 2014. ()
28. ↑  Meet Carolyn Porco, the Scientist Who Made Saturn a Rock Star, wired.com, Patrick Di Justo, 28. ožujka 2007. pristupljeno 21. svibnja 2014. ()
29. ↑  *Cassini Observes the Active South Pole of Enceladus*, Porco, C. C. et al. Science 311 (5766), 2006. str. 1393-1401. ()
30. ↑  Lady of the Rings: Chat With Saturn Surveyor Carolyn Porco, wired.com, Lisa Grossman, 28. lipnja 2011. pristupljeno 21. svibnja 2014. ()
31. ↑  "New Horizons" Mission Timeline Arhivirano 2014-11-13 na Wayback Machine-u, jhuapl.edu, pristupljeno 21. svibnja 2014. ()
32. ↑  The Day the Earth Smiled Arhivirano 2014-05-27 na Wayback Machine-u, ciclops.org, pristupljeno 22. svibnja 2014. ()
33. ↑  The Carl Sagan of Our Time Reprises the 'Pale Blue Dot' Photo of Earth, theatlantic.com, Alexis C. Madrigal, 12. studenog 2013. pristupljeno 22. svibnja 2014. ()
34. ↑  The Day The Earth Smiled, pristupljeno 22. svibnja 2014. ()
35. ↑  News releases, carolynporco.com, 21. svibnja 2009. pristupljeno 22. svibnja 2014. ()
36. ↑  Carolyn Porco, the-eg.com, pristupljeno 23. svibnja 2014. ()
37. 1 2  Professional activities, carolynporco.com, pristupljeno 23. svibnja 2014. ()
38. ↑  Carolyn Porco Arhivirano 2014-05-27 na Wayback Machine-u, poptech.org, pristupljeno 23. svibnja 2014. ()
39. ↑  Caroly Porco: This is Saturn, ted.com, pristupljeno 23. svibnja 2014. ()
40. ↑  Caroly Porco: Could a Saturn moon harbor life?, ted.com, pristupljeno 23. svibnja 2014. ()
41. ↑  About SSI - Carolyn Porco, spacescience.org, pristupljeno 23. svibnja 2014. ()
42. ↑  An Odyssey From the Bronx to Saturn’s Rings, nytimes.com, Dennis Overbye, 21. rujna 2009. pristupljeno 23. svibnja 2014. ()
43. ↑  Star Trek Movie ‘Rising From Titan’ Images Available Online, trekmovie.com, 15. rujna 2009. pristupljeno 23. svibnja 2014. ()
44. ↑  First reach for the stars, theguardian.com, Carolyn Porco, 20. studenog 1999. pristupljeno 23. svibnja 2014. ()
45. ↑  Carolyn Porco Arhivirano 2013-12-13 na Wayback Machine-u, centerforcommunicatingscience.org, pristupljeno 23. svibnja 2014. ()
46. ↑  About Diamond Sky Productions, diamondskyproductions.com, pristupljeno 24. svibnja 2014. ()
47. ↑  The brains behind the 21st century, The Sunday Times, Steve Farrer, 10. siječnja 1999. ()
48. ↑  50 R&D Stars To Watch, industryweek.com, Vivian Pospisil, 21. prosinca 2004. pristupljeno 25. svibnja 2014. ()
49. ↑  The 2008 Smart List: 15 People the Next President Should Listen To, wired.com, 22. rujna 2008. pristupljeno 25. svibnja 2014. ()
50. ↑  JPL Small-Body Database Browser - 7231 Porco (1985 TQ1), nasa.gov, pristupljeno 25. svibnja 2014. ()
51. ↑  Humanists to Honor Lead Imaging Scientist on the Cassini Saturn Project, americanhumanist.org, 17. siječnja 2008. pristupljeno 25. svibnja 2014. ()
52. ↑  ‘Star Trek’ adviser, scientist wins writing fellowship, colorado.edu, pristupljeno 25. svibnja 2014. ()
53. ↑  2009 Carolyn Porco, lennartnilssonaward.se, pristupljeno 25. svibnja 2014. ()
54. ↑  Cassini imaging leader awarded honorary degree from Stony Brook University, carolynporco.com, pristupljeno 25. svibnja 2014. ()
55. ↑  Caltech Names Five Distinguished Alumni Arhivirano 2014-02-19 na Wayback Machine-u, caltech.edu, 23. ožujka 2011. pristupljeno 25. svibnja 2014. ()
56. ↑  Jupiter & Europa in True Color Arhivirano 2014-05-27 na Wayback Machine-u, ciclops.org, pristupljeno 25. svibnja 2014. ()
57. ↑  Sixty-Four Scenes From Saturn, ciclops.org, pristupljeno 25. svibnja 2014. ()
58. ↑  New Symphony of Science Video: Onward to the Edge, universetoday.com, Nancy Atkinson, 10. studenog 2011. pristupljeno 24. svibnja 2014. ()

Vanjske poveznice
-----------------

***Carolyn Porco*** na Wikimedijinoj ostavi

* službena web stranica ()
* CICLOPS ()
* This is Saturn (*Ovo je Saturn*), prezentacija održana na TED konferenciji 2007. ()
* Could a Saturn moon harbor life? (*Može li na Saturnovom mjesecu biti života?*), prezentacija održana na TED konferenciji 2009. ()
* službena stranica na Twitteru ()